A Tanács együttes fellépése

(1997. június 9.)

az Európai Unióról szóló szerződés K.3. cikke alapján, a célszempontok, kiválasztási módszerek, stb. pontosításáról, valamint a vámügyi és rendőrségi információk gyűjtéséről

(97/372/IB)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak K.3. cikke (2) bekezdésének b) pontjára,

tekintettel a kábítószer-kereskedelem elleni küzdelem hatékonysága fokozásának fontosságára,

tekintettel a kábítószerekkel foglalkozó szakértői csoportnak az Európai Tanács 1995. évi madridi ülésén jóváhagyott jelentésére, amely javaslatot tartalmazott a célszempontok és kiválasztási módszerek, stb. pontosításáról, valamint a vámügyi és rendőrségi információk gyűjtéséről,

tekintettel az informatika vámügyi alkalmazásáról szóló, 1995. július 26-i egyezményre (VIR-egyezmény) [1],

tekintettel a kábítószer-kereskedelem elleni küzdelemben a vámhatóságok és a gazdasági vállalkozások közötti együttműködésről szóló, 1996. november 29-i tanácsi együttes fellépésre [2],

tekintettel az együttes vámellenőrzési tevékenységre vonatkozóan jóváhagyott felülvizsgált megállapodásokról szóló, 1996. november 29-i tanácsi megbízásra,

tekintettel a kábítószer elleni küzdelemre vonatkozó rendőrségi/vámügyi megállapodások kidolgozásáról szóló, 1996. november 29-i tanácsi állásfoglalásra [3],

mivel az ellenőrzési célszempontok, a strukturált kiválasztási módszerek stb., valamint a vámügyi és rendőrségi információk összehangoltabb felhasználása a kábítószer-kereskedelem elleni küzdelemben alkalmazott bűnüldözési intézkedések hatékony megtervezésének fontos eszközei;

mivel a vámjogszabályok végrehajtása során a célszempontok és a strukturált kiválasztási módszerek alkalmazásának célja, hogy a vámellenőrzés a kábítószer-csempészet súlyos veszélyét magukban rejtő helyzetekre összpontosuljon, ugyanakkor tegye lehetővé a jogszerű utas- és teherforgalom gyors vámkezelését;

mivel a célszempontok, strukturált kiválasztási módszerek, stb. alkalmazása a vámhatóságok számára lehetővé teszi az elsőbbségi szempontok jobb megválasztását, hogy forrásaikat a lehető legjobb hatásfokkal alkalmazhassák;

mivel az Európai Unió és olyan nemzetközi intézmények, mint az EDU/Europol, a Vámigazgatások Világszervezete és az Interpol, jelentős szerepet játszanak az információcserében;

mivel a változó körülményekre és az új információkra tekintettel a vámhatóságoknak folyamatosan ki kell igazítaniuk, és újra kell értékelniük elsőbbségi szempontjaikat, minthogy a kábítószer-csempészek általában azonnal olyan határátlépési pontok irányában módosítják csempészútvonalaikat, ahol előzetes információik vagy más tények alapján a vámellenőrzést kevésbé hatékonynak vélik,

ELFOGADTA EZT AZ EGYÜTTES FELLÉPÉST:

1. cikk

A tagállamok vámhatóságai törekednek a célszempontok és a strukturált kiválasztási módszerek alkalmazásának, valamint a kábítószer-kereskedelem elleni küzdelemre vonatkozó vámügyi és rendőrségi információgyűjtésnek a tökéletesítésére. A hatóságok e célból, a jelenleg létező jogi és gyakorlati lehetőségeken belül, a 2-8. cikkben előírt, következő intézkedéseket hozzák meg.

2. cikk

A tagállamok vámhatóságai intenzívebben használják fel az összes érintett gazdasági ágazatból, különösen a közlekedési ágazatból származó információt.

3. cikk

A tagállamok vámhatóságai fokozzák a bűnüldözési operatív információk és az egyéb információk kockázatelemzés céljából történő kölcsönös cseréjét. A tagállamok vámhatóságai, a VIR adatbázis műveleti fejlődésétől függően, a fent említett bűnüldözési operatív információk cseréje céljából nagyobb mértékben használják fel a VIR elektronikus postafiók-rendszert.

4. cikk

A tagállamok vámhatóságai nagyobb mértékben használják fel a valamennyi, a tengeri, légi- és szárazföldi forgalomra vonatkozó és más, rendelkezésre álló európai váminformációs rendszert (pl. AIR-Info, BALKAN-Info, CARGO-Info, MAR-Info, YACHT-Info).

5. cikk

A tagállamok vámhatóságai, a Tanács által e tekintetben jóváhagyott, 1996. november 29-i felülvizsgált megállapodások szerinti együttes nemzetközi vámellenőrzési tevékenységek megszervezésével fejlesztik a kiválasztási eljárásokat. Adott esetben ösztönzik harmadik országok részvételét e tevékenységekben.

6. cikk

A tagállamok vám-, rendőrségi és más bűnüldözési hatóságai a lehető legnagyobb mértékben fokozzák a rendelkezésre álló bűnüldözési operatív és egyéb információk kölcsönös cseréjét. Ez a nemzeti, az európai uniós és a nemzetközi szintre egyaránt alkalmazandó, és magában foglalja az Európai Uniót és a nemzetközi intézményeket is.

7. cikk

A tagállamok bűnüldözési hatóságai megfelelő esetben elemzik a rendelkezésre álló információkat és bűnüldözési operatív információkat.

8. cikk

A tagállamok vámhatóságai iránymutatásokat dolgoznak ki a kockázatelemzési eljárások nagyobb mértékű alkalmazásának ösztönzésére vonatkozó legjobb gyakorlatra.

9. cikk

Ez az együttes fellépés elfogadásának napján lép hatályba.

10. cikk

Ezt az együttes fellépést a Hivatalos Lapban közzé kell tenni.

Kelt Luxembourgban, 1997. június 9-én.

a Tanács részéről

az elnök

G. Zalm

[1] HL C 316., 1995.11.27., 33. o.

[2] HL L 322., 1996.12.12., 3. o.

[3] HL C 375., 1996.12.12., 1. o.

--------------------------------------------------